Stadler Rail
D Stadler Rail isch e Schwizer Aktiegsällschaft, wo vor allem Regionalzüg herstellt.

Gschicht 
S Undernämme isch 1942 dur de Ernst Stadler z Züri gründet worre; d Broduktion hät im Johr 1945 agfange. Sit 1962 isch de Undernämmessitz z Bussnang im Kanton Thurgau. Personezüg sin aber erscht ab 1984 broduziert worre; vorher hät's vo Stadler numme Draktore zum Rangiere gee. De erscht GTW 2/6 hät's 11 Johr spöter gee.

Im Johr 2001 isch di zweiti Montaschehalle z Bussnang baut worre; 2004 isch di dritti gfolgt.

Übernahme vo andere Undernämme 
 Schindler-Werk (1997; hütt Stadler Altenrhein AG)
 Zahnradbahn vo de ehemolige SLM (1998)
 Stadler Pankow GmbH (2001)
 Winpro AG (2005; hütt Stadler Winterthur AG)

Brodukt 

Bi siner Broduktion fokussiert sich s Undernämme uff d'Segmänt Regional- und Vorortsverchehr, Stroße- und Zahnradbahne, [...] Einzel- und Sunderfahrzüg, [...] Chlei- und Mittelserie und [...] Modernisierig vo Schynefahrzüg. Do di drei bekannteste Brodukt (lüeg au Bild):

 De Glänkdrybwage (GTW) erkännt mer am Power-Modul in de Mitti vom Zug, wo de Zug demit adrybe wird und wo's für d Passagier e Durchgang dure git. De Ruum für d Passagier isch relativ groß, wyl innerhalb vom Zug keini Adrybskomponänte sin. Es git näbe de Standard-Usfiehrig mit zwei Düre au drei- und vierdürigi Züg; bi de dreidürige git's usserdem Usfiehrige mit einem und mit zwei Power-Modul. Es sin bisher meh wie 430 GTW verchauft worre, wo de Zug demit s beliebtest Brodukt vo Stadler isch.

 De Regio-Shuttle RS1 beinhaltet Abstellrüm (z. B. für Chinderwäge, Velos, Rollstiehl etc.), e Mehrzweckruum und Informationssystem für d'Passagier. Mit sällem Modäll cha schnäller uff bis zu 120 Stundekilometer beschleunigt werre.

 De FLIRT isch bsunders lyslig und macht au Behinderte, Lüt mit Chinderwäge oder vyl Gepäck s Ystyge lychter. S Wort FLIRT stoht für Flinker Leichter Innovativer Regionaltriebzug. In dem Zug hät durch d Mithilf vo de BÖV au e Behinderte-Toilette chönne ybaut werre. De FLIRT git's in fümf verschydene Länge.

 D Stadler He 4/4 isch di stärchscht Zahrad-Loki vo de Wält. Si isch s erschtmol 2012 för e Isebahn-Gsellschaft z Brasilie baut worde und chömed uf de rund 10 km lange Bärgschtrecki zwüsched Raiz da Serra und Paranapiacaba (810 m) zum Iisatz. Da isch e Schtrecke-Abschnitt vo de Linie Santos, de gröschte Hafestadt vo Südamerika, noch Sao Paulo ufe und überwindet en Höeunderschid vo öpe 800 Meter.

Standort 
In de Schwiz git's drei Standort, nämlig z Bussnang, wo di meiste vo de Mitarbeiter schaffe, z Alterhy und z Winterthur. De dütsch Standort isch sit 2002 z Pankow (Berlin), di ungarische sit 2005 z Budapest, z Pusztaszabolcs und z Szolnok und de polnisch sit 2006 z Sidlce. Sit 2008 git's Stadler-Züg au z Algerie.

Weblink 

 Offiziälle Uffdritt im Netz

Quälle 

Undernääme im Thurgau
Ysebahn
Markename